B. Bugár, podpredseda NR SR: (2002-05-30):
Teraz dávam slovo určenému spoločnému spravodajcovi z ústavnoprávneho výboru pánovi poslancovi Alexejovi Ivankovi a prosím ho, aby informoval Národnú radu o výsledku prerokovania tohto návrhu zákona v jednotlivých výboroch. Pán poslanec, nech sa páči, máte slovo. A. Ivanko, poslanec: Ďakujem za slovo. Vážený pán predsedajúci, vážené kolegyne, vážení kolegovia, dovoľte mi, aby som z poverenia Ústavnoprávneho výboru Národnej rady predložil spoločnú správu výborov Národnej rady o prerokovaní návrhu skupiny poslancov Národnej rady na vydanie ústavného zákona o ochrane verejného záujmu pri výkone funkcií verejných činiteľov vo výboroch Národnej rady Slovenskej republiky v druhom čítaní (tlač 1332). Ústavnoprávny výbor Národnej rady ako gestorský výbor k návrhu skupiny poslancov Národnej rady na vydanie ústavného zákona o ochrane verejného záujmu pri výkone funkcií verejných činiteľov podáva Národnej rade v súlade s § 79 ods. 1 zákona Národnej rady č. 350/1996 Z. z. o rokovacom poriadku v znení neskorších predpisov spoločnú správu výborov Národnej rady Slovenskej republiky. Národná rada svojím uznesením č. 1908 z 13. februára 2002 pridelila návrh skupiny poslancov Národnej rady na vydanie ústavného zákona o ochrane verejného záujmu pri výkone funkcií verejných činiteľov (tlač 1332) na prerokovanie všetkým výborom Národnej rady okrem mandátového a imunitného výboru, Výboru Národnej rady pre európsku integráciu, Osobitného kontrolného výboru Národnej rady na kontrolu činnosti Slovenskej informačnej služby a Osobitného kontrolného výboru Národnej rady na kontrolu činnosti Vojenského spravodajstva. Výbory prerokovali predmetný návrh ústavného zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu ústavného zákona. K návrhu skupiny poslancov Národnej rady na vydanie ústavného zákona o ochrane záujmu pri výkone funkcií verejných činiteľov (tlač 1332) zaujali výbory Národnej rady Slovenskej republiky tieto stanoviská: Predmetný návrh ústavného zákona odporučili schváliť Ústavnoprávny výbor Národnej rady svojím uznesením z 10. apríla 2002, Výbor Národnej rady pre hospodárstvo, privatizáciu a podnikanie svojím uznesením z 5. marca 2002, Výbor Národnej rady pre obranu a bezpečnosť svojím uznesením zo 7. marca 2002, Výbor Národnej rady pre životné prostredie a ochranu prírody svojím uznesením z 5. marca 2002, Výbor Národnej rady pre kultúru a médiá svojím uznesením z 12. marca 2002. Výbor Národnej rady pre financie rozpočet a menu, zahraničný výbor, Výbor Národnej rady pre vzdelanie, vedu, mládež a šport, Výbor Národnej rady pre verejnú správu, Výbor Národnej rady pre ľudské práva a národnosti, Výbor Národnej rady pre pôdohospodárstvo neprijali uznesenie z dôvodu, že predložený návrh uznesenia nezískal podporu požadovanej trojpätinovej väčšiny všetkých členov výboru. Výbor Národnej rady pre nezlučiteľnosť funkcií štátnych funkcionárov rokoval o návrhu ústavného zákona 13. marca 2002, nehlasoval o uznesení, nakoľko na schôdzi výboru sa nezúčastnila kvalifikovaná trojpätinová väčšina členov výboru. Výbor Národnej rady pre zdravotníctvo a Výbor Národnej rady pre verejnú správu neprerokovali návrh ústavného zákona, nakoľko neboli uznášaniaschopné. Výbor Národnej rady Slovenskej republiky pre sociálne veci a bývanie neprerokoval návrh pre neprítomnosť predkladateľa. Z uznesení výborov Národnej rady uvedených pod bodom III tejto správy vyplývajú pozmeňujúce a doplňujúce návrhy. Sú uvedené v časti IV, preto ich nebudem čítať. O pozmeňujúcich a doplňujúcich návrhoch odporúčam hlasovať nasledovne: spoločne o bodoch 1, 3, 4, 5, 6, 7, 8, 9, 10, 11, 12, 14, 15, 16, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35 a 36 s návrhom gestorského výboru predmetné návrhy schváliť, osobitne o bode 2 s návrhom gestorského výboru predmetný návrh schváliť, spoločne o bodoch 13 a 17 s návrhom gestorského výboru predmetné návrhy neschváliť, spoločne o bodoch 37 a 38 s návrhom gestorského výboru predmetné návrhy neschváliť. Gestorský výbor na základe stanovísk výborov k návrhu skupiny poslancov Národnej rady na vydanie ústavného zákona o ochrane verejného záujmu pri výkone funkcií verejných činiteľov (tlač 1332) odporúča Národnej rade Slovenskej republiky návrh skupiny poslancov Národnej rady na vydanie ústavného zákona o ochrane verejného záujmu pri výkone funkcií verejných činiteľov schváliť. Spoločná správa výborov Národnej rady o prerokovaní návrhu skupiny poslancov na vydanie ústavného zákona o ochrane verejného záujmu pri výkone funkcií verejných činiteľov (tlač 1332a) bola schválená uznesením Ústavnoprávneho výboru Národnej rady 10. apríla 2002. Pán predsedajúci, skončil som, otvorte všeobecnú rozpravu.